Kõrvuti romaaniga ka näidend "Haljal oksal" kirjeldab tõusiklikku laiutamist ja lõbutsemist pehkinud moraalseil alustel, kitsast egoistlikku "halja oksa" eluideaali, mida äkki kõigutatakse alanud majandus­kriisi pankrotilainest. Selle teema ja probleemi võtab M. veel kord üles jutustuses "Taniel heitleb", tehes seda nüüd juba üsna kindla käe, selge pilgu ja suuremate koge­mustega. Taniel on kodanlik tüüp, kes oma  eluõnne ehitab isiklikule tõusule ja kes usub, et konjunktuurid ja kättevõidetud positsioonid on igavesed. Siis aga tekib kriis ja Taniel "koondatakse" ära. Ta heitleb ja rabeleb neil tööpuuduse ja väljalüli­tamise päevadel ja käib alla. "Taniel heit­leb" annab tõsielulise pildi tolleaegsest ühiskondlikust tänapäevast. Ta toob kõik varjuküljed esile, nii tüübis kui ka olusti­kus, ideelist lahendust siiski leidmata. Lõpp toob tegelasele küll meeleolulise leppimuse, ent ei mingit asjalikku pööret.